Ono yasitudde mu kiro ekyakeesezza Ssande oluvannyuma lw’enkiiko ezibadde zituula okulaba engeri emmaali y’omugenzi gy’egenda okuddukanyizibwamu n’okugikuuma nga n’olwasembyeyo lwatudde ku Lwamukaaga mwe baalondedde abantu bana abagenda okukulira omulimu guno okutuusa ng’abaana bawezezza emyaka 21.
Eggulo Zari yategeezezza nga bwe yatuuse obulungi era yakedde ku kitebe ky’amasomero ga Brooklyn City College mu kibuga Pretoria era mu kiseera kye kimu azzeeyo okusisinkana famire ye eyookubiri ey’omuyimbi Omutanzania Diamond Platnumz nga yalekayo ne bbebi we omuwere.
Mu lukiiko olwasembyeyo, Zari yakwasiddwa obuvunaanyizibwa ku masomero olw’obumanyirivu bw’alina era omugenzi w’afiiridde abadde yamukomyawo okugakulira nga yamuwa n’ekifo kya C.E.O.
King Lawrence naye ali ku kakiiko kano yategeezezza nti olw’okuba omugenzi teyaleka kiraamo, basazeewo emmaali yonna okusigala nga ya baana ne Zari maama w’abaana agenda kuba ng’afuna musaala olw’omulimu gw’akola ogw’okukulira amasomero.
“Okuggyako Zari agenda okubeera n’abaana ate nga mukozi ku ssomero afuna omusaala, ffe abasigadde (King Lawrence, George Ssemwanga Sir Pinto ne Ritah Ssemwanga) omulimu ogwaffe kulondoola nzirukanya ya mirimu okulaba nti tewali kyonoonebwa oba okutundibwa.
Omulamwa gwe tuliko kulaba ng’emmaali Ssemwanga gye yalese esigalawo n’okugenda mu maaso okusobola okulabirira abaana be so si ffe kufunamu.
Zari kyonna ky’ayagala okukola ne bwe kuba kugulira baana bikozesebwa oba fiizi, alina okututegeezaako n’okulaga embalirira ate ng’olukiiko, tukolera wansi wa muzeeyi Herbet Luyinda n’abakulu abalala mu famire abalina obuyinza okukyusa omuntu yenna anaaba akoze obubi emirimu gye,” King Lawrence bwe yannyonnyodde n’agattako nti bino byonna okutandika okukola birindiridde kiwandiiko eky’awamu ekyakoleddwa nga kati kyatwaliddwa mu kkooti okukakasibwa mu mateeka.
Baguliddewo abaana akawunta ey’enjawuulo
King Lawrence agamba nti ng’omu ku kaweefube ow’okwongera okutegekera abaana b’omugenzi, waliwo akawunta ey’enjawulo gye balagidde okuggulawo mu bbanka e South Afrika ‘Trust Account’ ng’eno egenda kuteekebwangako ssente obukadde 120 buli mwezi ogubadde omusaala gw’omugenzi gw’abadde afuna nga dayirekita w’amasomero ssaako ssente endala ezinaaba zifisse ku bintu ebirala.
Ssente zino si za kukwatibwako okutuusa ng’abaana bawezezza emyaka 21 nga n’okusoma bamaze olwo bazigabane.
Ku kya fiizi z’abaana, King Lawrence yategeezezza nti basazeewo abaana basigaleyo mu masomero ag’ebbeeyi gye basomera ng’omwana omu omwaka asasula obukadde 210 kubanga obusobozi obubasasulira fiizi zino weebuli era bugenda kuva ku magoba ga ssente ezikuhhaanyizibwa mu masomero nga bwe gubadde.
Ritah bamukwasizza amaka g’omugenzi
Ssemwanga w’afiiridde ng’alina amaka ga mirundi ebiri.
Abadde asula mu maka ag’ebbeeyi agasangibwa e Blooklyn mu Pretoria.
Kyasaliddwaawo mwannyina, Ritah Ssemwanga okubeera nga y’agavunaanyizibwako n’okulabirira abaana lwe bagenzeeyo ate amaka amalala omuli abooluganda lw’omugenzi kyasaliddwaawo bagira bagabeeramu okutuusa lwe banaddamu okutuula balabe oba waliwo obwetaavu bw’okugapangisa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn